Henrik Høegh (V), 2009-03-13:
Først om lovforslag nr. L 128: Lovforslaget bygger på det udkast til forslag til lov om Grønlands selvstyre, som indgår i den grønlandsk- danske Selvstyrekommissions betænkning fra april 2008 om selvstyre i Grønland.
Regeringen og Grønlands selvstyre er blevet enige om enkelte mindre ændringer i udkastet.
Med vedtagelsen af lovforslaget her etableres Grønlands selvstyre inden for rammerne af grundloven, og samtidig ophæves den eksisterende hjemmestyrelov fra 1979.
Selvstyreordningen vil komme til at betyde, at der gives mulighed for overdragelse af en række sagsområder til det grønlandske selvstyre.
Det gælder bl.a. råstofområdet, politi, retspleje, udlændinge, person-, familie- og arveret.
Forslaget indebærer for det første, at statens tilskud til Grønland fastfryses på det nuværende niveau på 3,4 mia. kr. årligt; for det andet betyder forslaget, at Grønlands selvstyre selv finansierer sagsområder, der overtages fremover, og for det tredje får forslaget som konsekvens, at indtægter fra råstofaktiviteter i Grønland som udgangspunkt tilfalder selvstyret.
Det gælder indtægter til både grønlandske og danske myndigheder i form af licenser, beskatning og ejerandele.
Hvis selvstyret får indtægter fra råstofaktiviteter, reduceres statens tilskud med et beløb, der svarer til halvdelen af disse indtægter, bortset fra de første 75 mio. kr. årligt, som tilfalder selvstyret.
Hvis råstofindtægterne efterfølgende falder, øges statens tilskud tilsvarende.
Når råstofindtægterne første gang udgør et så stort beløb i 1 år, at statens tilskud reduceres til 0 kr., bortfalder tilskuddet helt for fremtiden, også selv om råstofindtægterne senere skulle falde.
Forslaget fastslår også, at når statens tilskud er reduceret til 0 kr., indledes der forhandlinger mellem regeringen og landsstyret om det økonomiske mellemværende mellem Grønland og Danmark.
Bestemmelserne svarer indholdsmæssigt til de eksisterende regler i fuldmagtsloven fra 2005 samt de øvrige regler og praksis på dette område.
Venstre støtter dette lovforslag om Grønlands selvstyreordning.
Vi mener, det sikrer en moderne fortsættelse af relationerne mellem Danmark og Grønland, og det imødekommer et stærkt grønlandsk ønske om øget selvbestemmelse.
Ved en vejledende folkeafstemning i foråret 2008 sagde et komfortabelt flertal ja til selvstyre, og dette ønske synes vi man skal respektere.
Jeg vil dog gerne understrege over for det grønlandske landsstyre, at med overtagelsen af et sagsområde følger også et ansvar.
Det kan være svært at løfte sådanne opgaver, og derfor er det også Venstres opfattelse, at det kan være hensigtsmæssigt med et fortsat samarbejde mellem grønlandske og danske myndigheder og institutioner efter hjemtagelsen af et myndighedsområde.
Et sådant samarbejde kan f.eks. bestå i oprettelse af særlige embedsmandsgrupper med knowhow og ekspertviden.
Sådanne tiltag tror vi i Venstre kan være afgørende for at sikre en smidig og hensigtsmæssig grønlandsk administration, også på svære sagsområder, og jeg skal derfor i dag opfordre de grønlandske myndigheder til ikke at tøve med at samarbejde med danske myndigheder under og efter hjemtagning af sagsområder.
Med disse ord kan jeg meddele, at Venstre støtter forslaget.
Så til lovforslag nr. L 129:
Lovforslaget er en konsekvens af det samtidig fremsatte forslag til lov om Grønlands selvstyre.
Med vedtagelsen af lovforslaget om selvstyre fastslås det, at Grønlands selvstyre har den lovgivende og udøvende magt inden for sagsområder, som er overtaget efter den nugældende hjemmestyrelov.
Visse sagsområder er overtaget i henhold til en dansk rammelov med tilskud fra staten, og som en konsekvens heraf følger det af lovforslaget, at samtlige rammelove ophæves.
Samtidig opretholder lovforslaget dog visse bestemmelser fra rammeloven, som fortsat har betydning.
Venstre tilslutter sig dette forslag, da det er en naturlig og logisk konsekvens af det samtidig fremsatte forslag til lov om Grønlands selvstyre.
Til slut angående lovforslag nr. L 131: Formålet med dette lovforslag er at regulere forskellige personalemæssige spørgsmål i forbindelse med Grønlands selvstyres overtagelse af sagsområder efter lov om Grønlands selvstyre.
Administrationen af de sagsområder, der vil overgå til selvstyret, varetages i dag af personale ved danske myndigheder, og lovforslaget indebærer, at selvstyret overtager de overenskomstansatte og andre ikketjenestemandsansatte, der på tidspunktet for overtagelsen gør tjeneste inden for det pågældende område. Selvstyret sikrer, at de rettigheder og de pligter, der følger af virksomhedsoverdragelsesloven, finder tilsvarende anvendelse i forbindelse med overtagelsen.
Den siddende minister for det pågældende ressortområde kan dog efter forhandling angive nærmere betingelser for konkrete stillinger.
Også for statens tjenestemænd i Grønland skal reglerne bevares, men også her kan ministeren efter forhandling med selvstyret bestemme, at ansatte i nærmere angivne stillinger ikke skal have pligt til at fortsætte tjenesten under selvstyret.
Venstre støtter også dette forslag, da det er en nødvendig ændring som følge af lovforslaget om Grønlands selvstyre.